Tegnologie het meer as een definisie. Een is die ontwikkeling en toepassing van gereedskap, masjienerie, materiale en prosesse wat help om menslike probleme op te los. As 'n menslike aktiwiteit, bestaan tegnologie reeds voor die wetenskap en ingenieurswese.
Die term tegnologie word gereeld gebruik om uitvindings en gereedskap te beskryf deur gebruik te maak van onlangs-ontdekte wetenskaplike beginsels en prosesse. Selfs baie ou uitvindings soos die wiel verteenwoordig ook 'n mate van tegnologie.
'n Ander definisie, wat gebruik word deur ekonome, sien tegnologie as die huidige toestand van ons kennis en hoe om bronne te kombineer om gewenste produkte te produseer gebaseer op ons kennis van wat geproduseer kán word. Dus kan ons tegnologiese verandering sien as die verandering van ons kennisvlak.